**КЊИЖЕЊЕ – ЗАСТАРЕЛОСТ ПОРЕСКИХ ОБАВЕЗА**

**(НЕПЛАЋЕНЕ ПОРЕСКЕ ОБАВЕЗЕ – ЧЛАН 163А СТАВ 1. ТАЧКА 2. ЗПППА)**

Чланом 163а Закона о пореском поступку и пореској администрацији (''Сл. Гласник РС'', бр. 80/02...86/19, у даљем тексту ЗПППА) прописано је да се у ванбилансном пореском рачуноводству воде неплаћене пореске обавезе за које је наступила застарелост.

У ванбилансно пореско рачуноводство, по службеној дужности се преносе неплаћене пореске обавезе за које је наступила апсолутна застарелост, као и обавезе за које је по захтеву обвезника утврђена релативна застарелост, и то: **застарели износ дуга и камате која припада том дугу, камата која је обрачуната на главни дуг од дана почетка тока застарелости до дана наступања застарелости, као и камата од дана наступања застарелости до дана преноса у ванбилансну евиденцију.**

**Пренос застарелих пореских обавеза у ванбилансну евиденцију се врши са даном наступања застарелости, а ако је застарелост наступила у претходним годинама, пренос у ванбилансну евиденцију се врши под 01.01. текуће године.**

Решење о престанку пореске обавезе због застарелости и преносу застареле пореске обавезе из пореског рачуноводства у ванбилансно пореско рачуноводство се доноси у word документу и књижи кроз апликацију ЛПА Пореско књиговодство → Ванбилансна евиденција. Приликом евидентирања решења о преносу застарелих обавеза у ванбилансну евиденцију, **бира се шифра акта XXVI-01-433-ВЗ**, за коју су везане одговарајуће шифре промета са којим ће се извршити књижење, односно у апликацији за ванбилансу евиденцију нигде се не уноси шифра промета. **У поље „Број решења“ обавезно се уноси словна ознака Р за релативну или А за апсолутну застарелост и редни број решења без размака или знакова интерпункције и без ознаке за годину (нпр. Р15 или А124) .**

**Приликом утврђивања чињеничног стања за наступање застарелости, обавезно водити рачуна о прекиду рока застарелости и застоју застарелости, као и о другим прописима којима је уређено продужавање рокова за застарелост**.

**Чланом 114д** **ЗПППА**, **прописано је да се застарелост прекида** сваком радњом Пореске управе предузетом против пореског дужника у циљу утврђивања и наплате пореза и споредних пореских давања, односно радњом пореског обвезника предузетом у циљу остваривања права на повраћај, порески кредит, рефакцију и рефундацију, као и намирење доспелих обавеза путем прекњижавања и повраћај споредних пореских давања. После прекида застарелост почиње тећи изнова, а време које је протекло пре прекида не рачуна се у рок за застарелост.

Напомињемо да је одредба о прекиду застарелости уведена Законом о изменама и допунама Закона о пореском поступку и пореској администрацији („Сл.гласник РС“, бр. 61/07) и примењује се од 08. јула 2007. године.

**У складу са чланом 114з ЗПППА у апсолутни рок за застарелост не рачуна се време трајања застоја застарелости:**

1. за време од покретања управног спора до правоснажности судске одлуке;

2. за време када је другим законом прописано да се порески поступак не може отпочети, односно да се започети порески поступак прекида;

3. за време када је у складу са одредбама чл. 73, 74, 74а и 74б овог закона, плаћање дугованог пореза одложено.

**Поред наведеног, потребно је водити рачуна о следећем:**

1. Од којих датума су уведене одредбе о застоју застарелости, да ли је пре тога већ наступила застарелост или се могу применити одредбе о застоју застарелости. У наставку је преглед одредби ЗПППА о застарелости са датумом од кад су уведене.

|  |  |
| --- | --- |
| **ОДРЕДБЕ ЗПППА О ЗАСТАРЕЛОСТИ** | |
| 01.01.2003.-07.07.2007. | Само релативни рокови застарелости |
| oд 08.07.2007. | Прекид застарелости за утврђивање и наплату и урачунавање времена претходника |
| oд 27.03.2009. | Апсолутна застарелост 10 година |
| oд 06.08.2010. | Јединствен рок застарелости 5 година |
| oд 07.01.2012. | Обавеза ЛПА да донесе решење о апсолутној застарелости по службеној дужности |
| oд 04.07.2014. | Застој застарелости права на утврђивање и наплату за време управног спора и када је другим законом прописано да порески поступак не почиње или се прекида. Време застоја не рачуна се у рок за застарелости. |
| oд 04.07.2014. | Прекид застарелости за право на повраћај и прекњижавање |
| oд 01.01.2016. | Застој застарелости продужава апсолутну застарелост |
| oд 04.03.2016. | Застој застарелости права на утврђивање и наплату за време одлагања по чл. 73, 74, 74a и 74б ЗПППА |

1. Када је реч о застоју због одложеног плаћања, застој застарелости се према члану 114з ЗПППА, рачуна само за време одлагања по члану 73 – 74б ЗПППА, док се **за одлагање плаћања из 2016. године (тзв. ванредни репрограм са 100% отписом камате), примењује члан 10. став 13. Закона о изменама и допунама ЗПППА („Сл. гласник РС“, бр. 15/16)**, који прописује да се одобрењем одлагања плаћања дугованог пореза на рате прекида застарелост права на наплату дугованог пореза чији је рок плаћања одложен, а време за које је одлагање плаћања одобрено не урачунава се у апсолутни рок за застарелост. По овим одредбама се продужава застарелост, а не по чл. 114з ЗПППА.
2. **Чланом 12. Закона о условном отпису камате и мировању пореског дуга** (“Службени гласник РС”, бр. 119/12) прописан је прекид застарелости. У периоду од 1. новембра 2012. године до краја периода мировања главног пореског дуга, прекида се застарелост права на наплату пореског дуга, а период за који је утврђено мировање пореског дуга не урачунава се у рок застарелости. **За период мировања главног пореског дуга продужава се рок апсолутне застарелости тог дуга, осим за привредне субјекте који су брисани из прописаног регистра пре ступања на снагу Закона о условном отпису камате и мировању пореског дуга.**

За условни отпис камате и мировање дуга из 2012. године примењују се одредбе **члана 10. Одлуке о условном отпису камате и мировању пореског дуга по основу одређених изворних јавних прихода града Београда („Сл. лист града Београда“, бр. 70/2012),** којима је прописано да се за период мировања главног пореског дуга продужава рок апсолутне застарелости тог дуга. Према овој одлуци, прекид застарелости права на наплату наступа 1. новембра 2012. године, а мировање се рачуна од 1. јануара 2013. године. По овим одредбама се продужава застарелост, а не по чл. 114з ЗПППА**.**

За одлагање плаћања главног пореског дуга на 24 месечне рате – „**репрограм после мировања**“ (у складу са истом Одлуком о условном отпису камате и мировању пореског дуга по основу одређених изворних јавних прихода града Београда), **ниједним законом није прописанo да утиче на прекид и застој застарелости**.

1. **Чланом 86. Закона о стечају** **(“Службени гласник РС”, бр. 104/09…95/18)** прописано је да се пријављивањем потраживања прекида застарелост потраживања које постоји према стечајном дужнику.
2. Уколико је у периоду за који се обрачунава камата било уплата, неопходно је водити рачуна о редоследу намирења обавеза који је прописан чл. 70 ЗПППА и који се примењује у ИС ЛПА приликом израде прегледа стања на рачунима обвезника. У периоду од почетка примене ЗПППА (01.01.2003. године), примењивали су се следећи редоследи намирења:

|  |  |
| --- | --- |
| Период | Редослед намирења |
| 01.01.2003.-31.12.2010. | 1. трошкови наплате 2. казна 3. камата 4. износ главне пореске обавезе |
| 01.01.2011.-31.12.2012. | 1. износ главне пореске обавезе 2. камата 3. трошкови наплате |
| 01.01.2013.-31.12.2014. | 1. износ главне пореске обавезе 2. камата 3. трошкови наплате 4. казна |
| 01.01.2015.-31.12.2015. | 1. трошкови наплате 2. камата 3. износ главне пореске обавезе |
| 01.01.2016.- | 1. износ главне пореске обавезе 2. камата 3. трошкови наплате |

**Уз свако решење треба сачинити службену белешку** у којој ће бити констатовано чињенично стање у вези утврђивања престанка обавезе због застарелости, са прегледом износа главног дуга и камате за који се утврђује престанак обавезе због наступања застарелости и који се преносе у ванбилансну евиденцију.

**У променљивом делу образложења решења обавезно се наводи:**

1. **са којим пресечним датумом је опредељен застарели износ главног дуга и камате која припада том дугу, од ког датума је за нaведене обавезе застарелост почела да тече и када је застарелост наступила** (*нпр.* *Застарелост је наступила за обавезе доспеле за плаћање закључно са 31.12.2009. године и то за износ главног дуга од \_\_\_\_\_\_\_\_\_\_\_ динара и камате од\_\_\_\_\_\_\_\_\_\_\_\_ динара, за које је у складу са чланом 114. став 3. Закона застарелост права на наплату почела да тече 01.01.2010. године, а наступила је у складу са чланом \_\_\_\_\_Закона дана\_\_\_\_\_\_\_\_\_).*
2. **из чега се састоји укупан износ камате за који престаје пореска обавеза из диспозитива**

**- за случај да је застарелост наступила 01.01. текуће године** (нпр.*„укупан износ камате из диспозитива решења за који престаје пореска обавеза састоји се од:*

*-камате на дан 31.12. 2009., у износу од\_\_\_\_\_\_\_динара*

*-камате обрачунате за период од 01.01.2010. до 01.01.2020.године, у износу од\_\_\_\_\_\_која обухвата обрачунату камату од почетка тока до наступања застарелости)*

**- за случај да је застарелост наступила пре 01.01. текуће године** (нпр. *„укупан износ камате из диспозитива решења за који престаје пореска обавеза састоји се од:*

*-камате на дан 31.12. 2008., у износу од\_\_\_\_\_\_\_*

*-каматe обрачунате за период од 01.01.2009. до 01.01.2020. године, у износу од\_\_\_\_\_\_ која обухвата обрачунату камату од почетка тока до наступања застарелости* *и камату обрачунату од дана наступања застарелости до дана преноса у ванбилансно пореско рачуноводство.)*

Другим речима, **уколико је застарелост наступила пре 01.01. текуће године, у образложењу треба навести, поред осталог, да укупно обрачуната камата обухвата и камату од дана наступања застарелости до дана преноса у ванбилансну евиденцију.**

**За сваког пореског обвезника, за јавне приходе за које се утврди да постоји основ за пренос у ванбилансну евиденцију по основу застарелости потребно је формирати предмет који ће да садржи:**

1. За релативну застарелост - захтев обвезника;
2. Преглед стања на дан обраде предмета;
3. Преглед стања на дан доспећа застареле обавезе;
4. Преглед стања на дан наступања застарелости;
5. Обрачун камате;
6. Службену белешку;
7. Решење о утврђивању престанка пореске обавезе због застарелости и пренос у ванбилансну евиденцију;
8. Преглед стања након спроведених књижења;
9. Другу документацију од утицаја на утврђивање застарелости.